b'\n_START_ARTICLE_\nFilm cu buget redus\n_START_PARAGRAPH_\nUn film cu buget redus este un film realizat cu o finan\xc8\x9bare redus\xc4\x83 sau chiar f\xc4\x83r\xc4\x83 finan\xc8\x9barea unui studio de film major sau investitor privat. Multe filme independente sunt realizate cu bugete reduse, de asemenea majoritatea filmelor realizate de regizori de film f\xc4\x83r\xc4\x83 experien\xc8\x9b\xc4\x83 sau necunoscu\xc8\x9bi sunt cu bugete mici. Mul\xc8\x9bi tineri cinea\xc8\x99ti sau produc\xc4\x83tori debutan\xc8\x9bi realizeaz\xc4\x83 filme cu buget redus pentru a-\xc8\x99i dovedi talentul \xc3\xaenainte de a se apuca de produc\xc8\x9bii mai mari. Multe filme cu buget redus, care nu ob\xc8\x9bin o anumit\xc4\x83 form\xc4\x83 de aten\xc8\x9bie sau nu beneficiaz\xc4\x83 de aprecieri sunt foarte rar lansate \xc3\xaen cinematografe \xc8\x99i sunt adesea trimise direct \xc3\xaen comer\xc8\x9bul cu am\xc4\x83nuntul. Regizorii tineri moderni se bazeaz\xc4\x83 pe festivalurile de film pentru a-\xc8\x99i promova filmele \xc8\x99i pe ei \xc3\xaensu\xc8\x99i. Unele filme cu buget redus au devenit filme idol \xc8\x99i acest lucru duce adesea la o distribuire mai larg\xc4\x83 a acestora. Nu a fost stabilit\xc4\x83 o sum\xc4\x83 exact\xc4\x83 de bani pe baza c\xc4\x83reia s\xc4\x83 se defineasc\xc4\x83 produc\xc8\x9biile cu buget redus. Termenul de \xe2\x80\x9ebuget redus\xe2\x80\x9d este relativ de la o \xc8\x9bar\xc4\x83 la alta \xc8\x99i variaz\xc4\x83 dup\xc4\x83 gen. De exemplu, un film de comedie realizat cu 20 milioane de dolari americani ar fi considerat un buget modest, \xc3\xaen timp ce un film de ac\xc8\x9biune sau \xc8\x99tiin\xc8\x9bifico-fantastic produs cu aceea\xc8\x99i sum\xc4\x83 de bani ar putea fi considerat film cu buget redus datorit\xc4\x83 faptului c\xc4\x83 este nevoie de o sum\xc4\x83 mai mare de bani pentru a se produce filme de acest gen.\n_START_SECTION_\nFilme notabile cu buget redus\n_START_PARAGRAPH_\nUnul dintre cele mai de succes filme cu buget redus a fost The Blair Witch Project din 1999. Acesta a avut un buget de aproximativ 60.000 de dolari americani, dar \xc3\xaencas\xc4\x83rile globale au fost de aproape 249 milioane de dolari americani. Filmul a generat c\xc4\x83r\xc8\x9bi, o trilogie de jocuri video precum \xc8\x99i o continuare mai pu\xc8\x9bin popular\xc4\x83. Cel mai de succes film cu buget redus a fost poate filmul erotic Deep Throat din 1972, care a avut un buget de doar 22.500 dolari, dar se zvone\xc8\x99te c\xc4\x83 a avut \xc3\xaencas\xc4\x83ri globale de peste 600 milioane dolari, de\xc8\x99i aceast\xc4\x83 sum\xc4\x83 este de multe ori contestat\xc4\x83._NEWLINE_Alte exemple notabile sunt Noaptea mor\xc8\x9bilor vii (1968), The Texas Chain Saw Massacre (1974),Monty Python and the Holy Grail (1975), Halloween (1978), Mad Max (1979), Cartea mor\xc8\x9bilor (1981), Bad Taste (1987), Cubul (1997) \xc8\x99i Open Water (2003)._NEWLINE_Rocky a fost realizat cu un buget de 1 milion dolari, av\xc3\xa2nd \xc3\xaencas\xc4\x83ri de 117.200.000 de dolari \xc3\xaen SUA, iar la nivel mondial de 225 milioane de dolari. Halloween a fost produs cu un buget de 320.000 de dolari \xc8\x99i a ajuns s\xc4\x83 aib\xc4\x83 \xc3\xaencas\xc4\x83ri de 47 milioane de dolari \xc3\xaen SUA \xc8\x99i 60 de milioane de dolari la nivel mondial. Napoleon Dynamite a costat mai pu\xc8\x9bin de 400.000 de dolari \xc8\x99i a avut \xc3\xaencas\xc4\x83ri de aproape 50 milioane de dolari. Filme, cum ar fi Juno, cu un buget de 6,5 milioane de dolari \xc8\x99i \xc3\xaencas\xc4\x83ri de 230 milioane de dolari la nivel mondial sau Slumdog Millionaire, cu un buget de 15 milioane dolari \xc8\x99i \xc3\xaencas\xc4\x83ri de peste 360 milioane dolari \xc3\xaen toat\xc4\x83 lumea, au devenit filme cu un succes foarte mare.'